कर्नाटक के मुख्यमंत्री सिद्धारमैया ने प्रधानमंत्री नरेंद्र मोदी के आरोपों का पलटवार करते हुए सोमवार (5 फरवरी) को कहा कि बीजेपी के शासन में गोधरा में 2000 लोग मारे गए थे। हरियाणा में भी उनकी सरकार में कानून और व्यवस्था चौपट है। जहां भी बीजेपी सत्ता में है, वहां अल्पसंख्यक सुरक्षित नहीं हैं। समाचार एजेंसी एएनआई के मुताबिक सिद्धारमैया ने कहा कि बीजेपी अध्यक्ष अमित शाह हत्या के मामले में शामिल थे और वह केवल झूठ बोलते हैं। उन्होंने कहा कि वह कर्नाटक में भी ऐसा सीएम उम्मीदवार खड़ा कर रहे हैं जो जेल जा चुका है। सीएम सिद्धारमैया ने कहा कि प्रधानमंत्री नरेंद्र मोदी ने झूठ बोलकर कन्नड़ जनता के मान को चोट पहुंचाई है। बता दें रविवार (4 फरवरी) को प्रधानमंत्री मोदी ने बेंगलुरु में आयोजित की गई बीजेपी की परिवर्तन रैली के समापन के मौके पर राज्य की सिद्धारमैया सरकार पर जमकर निशाना साधा था। पीएम मोदी ने सिद्धारमैया सरकार पर कमीशनखोरी का आरोप लगाते हुए कहा था कि ’10 प्रतिशत’ दिए बिना यहां कोई काम नहीं होता है।